**Erik Foynland** (7. oktober 1974 i Drammen) er en norsk forfatter som også er kjent under forfatternavnet **Erik Bakken Olafsen**. Foynland har også skrevet en rekke avisartikler og kronikker, og deltatt aktivt i samfunnsdebatter.

Foynland er utdannet ved Uppsala universitet og Universitetet i Bergen. Han debuterte som forfatter i 2005 med romanen *Koranoid*, etterfulgt av romanen *Turisten*, begge under forfatternavnet Erik Bakken Olafsen. Høsten 2010 kom romanen *Kranium & sand* ut. Alle bøkene er utgitt på Gyldendal Norsk Forlag.

Forfatterskap
-------------

Erik Foynland debuterte som forfatter i 2005 med den satiriske romanen *Koranoid*, som handlet om integrering og religiøs ekstremisme. *Koranoid* ble fyldig omtalt i Marta Norheims *Røff guide til samtidslitteraturen* (2007, Samlaget).

Våren 2007 ga han ut boka *Turisten*, som handler om en ung mann fra Solbergelva i Buskerud som reiser som turist til krigsområder. Hovedpersonen i boka heter Erik Olafsen, som er et gjenbruk av pseudonymet han brukte som forfatternavn i forbindelse med utgivelsen. Den regnes derfor som en delvis selvbiografisk roman. Boken ble av Dagbladets anmelder betegnet som «den mest samfunnsrelevante romanen siden 2001», og fikk generelt en god mottakelse av anmelderkorpset da den kom ut.

Han ble av Vårt Lands anmelder sammenliknet med Chuck Palahniuk og Michel Houellebecq. Han ble med denne boka, nominert til P2-lytternes romanpris 2007.

I oktober 2010 kom *Kranium & sand* (Gyldendal Norsk Forlag), denne gangen utgitt under navnet Erik Foynland. *Kranium & sand* foregår for en stor del i Drammen, der bokens hovedperson, Jørgen Quisling, vokste opp. Boken er til dels en brevroman. Jørgen Quisling – Vidkun Quislings lillebror – skriver maniske brev til den franske forfatteren Louis-Ferdinand Céline i 1953. Disse brevene blir funnet av en lokalhistoriker mange år senere. Jørgen Quislings barndomsminner filtreres gjennom faren, Jon Lauritz Qvislings, eiendommelige teologiske undersøkelser av engler og demoner i 1890-årene.

Bibliografi
-----------

* 2005: *Koranoid* (roman)
* 2007: *Turisten* (roman)
* 2010: *Kranium & sand* (roman)

Priser og nominasjoner
----------------------

* Vinner av Brakeprisen 2008
* Nominert til P2-lytternes romanpris 2008, for *Turisten*

Litteratur
----------

* Marta Norheim: *Røff guide til samtidslitteraturen* (2007, Samlaget).

Referanser
----------

1. 1 2 3  Bromark, Stian (9. april 2007). «Anmeldelse: Krig for moro skyld». *dagbladet.no* **(norsk)**. Besøkt 28. november 2022. «BOK: Baksideteksten til Erik Bakken Olafsens andre roman, «Turisten», er så presist oppsummert at den nesten gjør en anmelder overflødig. Den avsluttes med ordene «(...) og gjennom Olafsens møter med volden og vanviddet i krigssonene stilles vår hang til elendighetsfascinasjon i et ubehagelig selvransakelsens lys.» Setningen inneholder et moralsk postulat, som om det beskrev en brannfakkel i pamflettform. Forfatteren, gjennom forlaget, har gitt til kjenne sitt ståsted før du har rukket å åpne boka: Nå, kjære leser, skal du refses til klokskap!»
2. ↑  Straume, Anne Cathrine (11. desember 2007). «Nominert til romanprisen». *NRK*. Besøkt 28. november 2022.
3. ↑  Meland, Astrid (21. oktober 2010). «Hvem i all verden var Jørgen Quisling?». *dagbladet.no* **(norsk)**. Besøkt 28. november 2022.

Eksterne lenker
---------------

* Presentasjon av Erik Foynland i Forfatterkatalogen på Forfattersentrums nettsider

  

Portal: Litteratur

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI
 |